b'\n_START_ARTICLE_\nFiskarsin museo\n_START_SECTION_\nN\xc3\xa4yttelyt ja toiminta\n_START_PARAGRAPH_\nFiskarsin museon n\xc3\xa4yttelyt ja toiminta kertovat fiskarsilaisten el\xc3\xa4m\xc3\xa4st\xc3\xa4 1600-luvulta t\xc3\xa4h\xc3\xa4n p\xc3\xa4iv\xc3\xa4\xc3\xa4n p\xc3\xa4\xc3\xa4painona 1800\xe2\x80\x931900-lukujen vaihde. Museon\xc3\xa4yttelyit\xc3\xa4 on kolmessa eri rakennuksessa museoalueella. P\xc3\xa4\xc3\xa4rakennus on avoinna ymp\xc3\xa4ri vuoden ja kaksi muuta rakennusta Slaggbyggnaden ja liiteri, ovat avoinna kes\xc3\xa4kaudella sek\xc3\xa4 opetusk\xc3\xa4yt\xc3\xb6ss\xc3\xa4 kev\xc3\xa4\xc3\xa4st\xc3\xa4 syksyyn. Museon yhteydess\xc3\xa4 toimii museokahvila Caf\xc3\xa9 Hammarbacken, joka palvelee sesonkiaikoina ja on vuokrattavana ryhmille tilauksesta._NEWLINE_Fiskarsin museosta on 2010-luvulla kehittynyt ruukkihistorian el\xc3\xa4v\xc3\xa4 paikallismuseo. Opastusten, ty\xc3\xb6pajojen, aikamatkojen ja tapahtumien kautta k\xc3\xa4vij\xc3\xa4t saavat el\xc3\xa4myksi\xc3\xa4 ja tietoa Fiskarsin ruukin el\xc3\xa4m\xc3\xa4st\xc3\xa4 ennen ja nyt. Museon p\xc3\xa4\xc3\xa4rakennuksen yhteydess\xc3\xa4 sijaitsee museokauppa.\n_START_SECTION_\nHistoria\n_START_PARAGRAPH_\nKonttoristi Laura Holmstr\xc3\xb6m ja k\xc3\xa4til\xc3\xb6 Gerda Gers alkoivat 1930-luvulla ker\xc3\xa4t\xc3\xa4 esineit\xc3\xa4 ja valokuvia Fiskarista. Fiskarsin kotiseutuyhdistys ry perustettiin 9. maaliskuuta 1940 ja toive kotiseutumuseosta alkoi toteutua. Laura Holmstr\xc3\xb6m valittiin kotiseutuyhdistyksen puheenjohtajaksi ja h\xc3\xa4n toimi teht\xc3\xa4v\xc3\xa4ss\xc3\xa4 kuolemaansa saakka eli vuoteen 1965._NEWLINE_Vuonna 1949 nykyinen Fiskars Oyj Abp antoi kotiseutuyhdistyksen k\xc3\xa4ytt\xc3\xb6\xc3\xb6n osan talosta, joka oli rakennettu 1800-luvun puoliv\xc3\xa4liss\xc3\xa4 Suomen ensimm\xc3\xa4isen konepajan konttoriksi. Rakennukseen perustettiin Fiskarsin museo. Avajaisia vietettiin 30. lokakuuta 1949, p\xc3\xa4iv\xc3\xa4\xc3\xa4 ennen Fiskarsin ruukin 300-vuotisjuhlia. Nyky\xc3\xa4\xc3\xa4n koko rakennus on museok\xc3\xa4yt\xc3\xb6ss\xc3\xa4._NEWLINE_Vuonna 1983 museo sai k\xc3\xa4ytt\xc3\xb6\xc3\xb6ns\xc3\xa4 Slaggbyggnadeniksi kutsutun rakennuksen. Slagi eli kuona oli raudanvalmistusprosessin sivutuote, jota 1700-luvulta l\xc3\xa4htien k\xc3\xa4ytettiin rautaruukeissa rakennusaineena. Slaggbyggnadenin sein\xc3\xa4t on valmistettu erikoismenetelm\xc3\xa4ll\xc3\xa4 slagihakkeesta eli kuonasta. Slaggbyggnaden rakennettiin yl\xc3\xa4ruukin ty\xc3\xb6l\xc3\xa4isten ruokalaksi vuonna 1842. My\xc3\xb6hemmin rakennus on ollut useiden perheiden ja mm. leskien asuink\xc3\xa4yt\xc3\xb6ss\xc3\xa4. Rakennus seisoi tyhjill\xc3\xa4\xc3\xa4n vuosina 1971\xe2\x80\x931983 ja oli p\xc3\xa4\xc3\xa4ssyt melko pahoin rapistumaan kun Fiskarsin kotiseutuyhdistys teki sopimuksen Fiskars Oyj Abp:n kanssa talon vuokraamisesta ja kunnostamisesta. Rakennus restauroitiin ja otettiin museok\xc3\xa4ytt\xc3\xb6\xc3\xb6n. Nykyisin rakennuksessa on n\xc3\xa4yttely- ja opetustiloja, museokahvila ja museon toimisto._NEWLINE_Vuonna 2006 vanha leivin- ja mankelitupa sek\xc3\xa4 osa museon liiterirakennuksessa sijaitsevista tiloista kunnostettiin n\xc3\xa4yttely- ja opetustiloiksi. N\xc3\xa4iss\xc3\xa4 tiloissa j\xc3\xa4rjestet\xc3\xa4\xc3\xa4n kes\xc3\xa4isin avoimia perinnety\xc3\xb6pajoja lapsi- ja aikuisryhmille sek\xc3\xa4 kev\xc3\xa4isin ja syksyisin aikamatkoja ja ty\xc3\xb6pajoja koululaisryhmille.\n_START_SECTION_\nKokoelmat\n_START_PARAGRAPH_\nFiskarsin museon esine- ja valokuvakokoelma koostuu l\xc3\xa4hinn\xc3\xa4 1800- ja 1900-lukujen esineist\xc3\xa4 ja kuvista. Museon esinekokoelma koostuu yli 5500:sta esineest\xc3\xa4, jotka liittyv\xc3\xa4t Fiskarsin ruukkiin. Osa esineist\xc3\xa4 on esill\xc3\xa4 perusn\xc3\xa4yttelyss\xc3\xa4. Kokoelmassa on jokap\xc3\xa4iv\xc3\xa4iseen el\xc3\xa4m\xc3\xa4\xc3\xa4n liittyvi\xc3\xa4 esineit\xc3\xa4, kuten taloustavaroita, huonekaluja ja tekstiilej\xc3\xa4 sek\xc3\xa4 ruukissa valmistettuja teollisuustuotteita. Museon kuvakokoelmassa on yli 4000 valokuvaa. Kuvakokoelman vanhimmat valokuvat ovat 1860-luvulta. Suurin osa valokuvista esitt\xc3\xa4\xc3\xa4 Fiskarsiin tai Pohjaan sidoksissa olevia ihmisi\xc3\xa4, maisemia ja rakennuksia.'